Den tidligere medarbejder i Socialstyrelsen Britta Nielsen er i dag blevet tiltalt for omfattende bedrageri, embedsmisbrug og dokumentfalsk.

Sådan lyder det i en pressemeddelelse fra anklagemyndigheden, der mener, at Britta Nielsen har svindlet sig til næsten 117 millioner kroner fra sin tidligere arbejdsplads i Socialstyrelsen.

Over 300 gange skal Britta Nielsen have overført offentlige tilskudsmidler til sig selv over en periode på 25 år - fra 1993 til 2018.

Som en del af en kommende straffesag vil anklagemyndigheden kræve, at der konfiskeres mere end 113 millioner kroner.

- Vi leder meget bredt efter pengene og værdier, herunder indestående på konti, biler og fast ejendom, i både Danmark og udlandet, og vi har fundet en del, som vi mener er omfattet af konfiskationskravet, siger Morten Niels Jakobsen, chef for bagmandspolitiet (SØIK).

Han tilføjer, at det er meget usikkert, om samfundet får alle pengene tilbage.

Der er sikret værdier for omkring ti millioner kroner indtil nu.

Efter gentagne henvendelser har det ikke været muligt for DR Nyheder at få fat i Britta Nielsens advokat, Nima Nabipour, for at høre, hvordan hun forholder sig til tiltalen.

Det er ikke besluttet, hvornår sagen kommer for retten.